Brkovima protiv raka prostate
Baš kao što ružičasta traka simbolizira osvješćivanje javnosti o raku dojke tijekom oktobra, brkovi su simbol ovog pokreta u novembru
Iako se radi o kampanji za jedan ozbiljan problem, pristaše kažu da se radi i o proslavljanju života i uživanju u njemu. Takav im pristup, kažu, omogućava da okupe ljude s istim ciljem širom svijeta. Poznato je da je rak prostate najčešće dijagnosticirana vrsta raka kod muškaraca. Trenutno se protiv ove bolesti bori preko 16 milijuna pacijenata u svijetu. Jedan novi pokret u Sjedinjenim Državama radi na informiranju javnosti o tom zdravstvenom problemu. Baš kao što ružičasta traka simbolizira osvješćivanje javnosti o raku dojke tijekom mjeseca oktobra, brkovi su simbol ovog pokreta u novembru. Na ovom klizalištu pored Washingtona vježbaju članovi profesionalnog hokejaškog tima iz glavnog američkog grada,The Capitals. Ako ih pogledate izbliza, možete vidjeti da ih desetak ima nešto zajedničko: to su brkovi. Oni su samo neki od preko milijun muškaraca u svijetu koji su počeli puštati brkove u mjesecu novembru. "Neki nam se ljudi smiju i kažu nam da izgledamo smiješno, ali mene to ne smeta. Već nekoliko godina za redom puštam brkove u ovo doba godine. Shvaćam to kao zabavu. A istovremeno se radi o jednoj plemenitoj gesti, kaže Mathieu Perreault, profesionalni igrač hokeja." Perreault i članovi njegovog tima sudjeluju u takozvanom “Movembru,” jednomjesečnoj kampanji koja poziva muškarce da puste brkove, s ciljem prikupljanja novca za informiranje javnosti o zdravlju muškaraca, posebno o raku prostate. Mark Kirwan, vlasnik jednog restorana u Arlingtonu u državi Virginija, kaže da su njegovi brkovi često početna tema razgovora s njegovim gostima: "Glavni razlog što ja, moje osoblje i naši gosti sudjelujemo u Movembru za mene je vrlo osobne prirode. U prošloj godini troje članova moje obitelji su se razbolili od raka." Movember je počeo kao mala kampanja u Australiji 2004. godine. Otada je prerasla u globalni pokret i putem nje je sakupljeno preko 170 miljuna dolara za medicinska istraživanja, edukaciju i programe preživljavanja. Donny Killian je direktor američke kampanje: "Svaki šesti muškarac oboljet će od raka prostate za svog života, dok će svaki drugi oboljeti od neke druge vrste raka. Te su statistike vrlo slične onima koje se odnose na žene." Sudionici pokreta Movember nazivaju se “Mo-braća.” “Mo” je australski ulični žargonski naziv za brkove. Postoje i “Mo-sestre” - žene koje podržavaju isti cilj. Janet Ciciarelli se uključila jer je u kampanji već sudjelovao njen suprug: "Nije mi draga pomisao da će me ljudi u novembru moći vidjeti s mužem koji ima brkove. Međutim, mi na taj način osvješćujemo javnost i prikupljamo novac putem Facebook stranica i putem Twittera." Sudionici kampanje angažiraju se u raznim aktivnostima kako bi privukli pozornost javnosti, poput natjecanja za donacije. Luke Rosa je učitelj u srednjoj školi Falls Church u Virginiji. Grupa od 21-og nastavnika i učenika te škole sudjeluje u pokretu Movember: "Svake nedjelje postavimo novu sliku učitelja na našu oglasnu ploču, a učenici glasaju ubacujući sitniš u kutiju za onog učitelja čiji im se brkovi te sedmice najviše sviđaju." Luke Rosa kaže da je takvo natjecanje pomoglo da učenici postanu svjesni cilja kampanje. Pritom su se, kaže, i dobro zabavili, međusobno se zadirkivajući oko novog izgleda. No, istovremeno su postajali svjesniji tog velikog zdravstvenog problema u muškaraca, kaže Luke Rosa. Iako se radi o kampanji za jedan ozbiljan problem, pristaše kažu da se radi i o proslavljanju života i uživanju u njemu. Takav im pristup, kažu, omogućava da okupe ljude s istim ciljem širom svijeta.